RAPPORT TAL-KUMMISSJONI LILL-KUNSILL U LILL-PARLAMENT EWROPEW dwar l-implimentazzjoni, ir-riżultati u l-valutazzjoni kumplessiva tas-Sena Ewropea għall-Ġlieda Kontra l-Faqar u l-Esklużjoni Soċjali 2010 /* COM/2012/0107 final */





RAPPORT TAL-KUMMISSJONI LILL-KUNSILL U LILL-PARLAMENT EWROPEW dwar l-implimentazzjoni, ir-riżultati u l-valutazzjoni kumplessiva tas-Sena Ewropea għall-Ġlieda Kontra l-Faqar u l-Esklużjoni Soċjali 2010 1. Sfond: noħolqu impenn politiku fi żmien ta' kriżi 1.1. Introduzzjoni Fl-2008, il-Kunsill u l-Parlament Ewropew affermaw mill-ġdid li l-ġlieda kontra l-faqar u l-esklużjoni soċjali kienet impenn ewlieni tal-UE u l-Istati Membri tagħha, u qablu li jinnominaw l-2010 bħala s-Sena Ewropea għall-Ġlieda kontra l-Faqar u l-Esklużjoni Soċjali (minn hawn 'il quddiem SE2010)[1]. Is-SE2010 inzertat fi żmien ta' sfidi ekonomiċi u soċjali li stimolaw il-mobilizzazzjoni u għen biex il-faqar u l-esklużjoni soċjali jitpoġġew fiċ-ċentru tal-aġenda Ewropa 2020. Hija enfasizzat l-importanza kruċjali tal-impenn u l-kuxjenza taċ-ċittadini u ħolqot opportunitajiet għal parteċipazzjoni pożittiva minn irġiel u nisa li qed jgħixu l-faqar. Hija wriet ukoll li l-Ewropa tista' tħeġġeġ mudelli ġodda ta' governanza u enfasizzat il-bżonn li jinbnew iktar konnessjonijiet bejn l-atturi prinċipali. Minkejja dan, il-kriżi laqtet lin-nies li qed jgħixu l-faqar u l-esklużjoni soċjali u lil dawk li jaħdmu magħhom fuq bażi ta' kuljum u għalhekk, ma nħassx bis-sħiħ l-impatt tal-inizjattiva. Skont id-Deċiżjoni li tistabbilixxi s-SE2010, ir-rapport joffri ħarsa ġenerali lejn l-implimentazzjoni , ir-riżultati u l-kisbiet kumplessivi tas-Sena Ewropea billi jibni fuq il-konklużjonijiet ta' valutazzjoni esterna[2]. 1.2. Koordinament tal-UE dwar l-inklużjoni soċjali Fit-tnedija tal-istrateġija ta' Lisbona f'Marzu 2000, il-Kunsill Ewropew stieden lill-Istati Membri u lill-Kummissjoni biex jieħdu passi biex iħallu "impatt deċiżiv fuq l-eradikazzjoni tal-faqar" sal-2010, u l-Kunsill Ewropew baqa' jikkonferma dan l-għan sal-lum. Ġie żviluppat il-Metodu Miftuħ ta' Koordinament għall-Ħarsien Soċjali u l-Inklużjoni Soċjali (MMK Soċjali) biex jiżgura l-koordinament politiku fost l-Istati Membri. Dan għen biex jiġu identifikati sfidi komuni, żied il-bażi ta' għarfien komuni u appoġġa l-governanza tajba. Madankollu, għad hemm xogħol xi jsir fit-tisħiħ tal-impenn politiku u l-viżibilità, l-interazzjoni ma' oqsma politiċi oħra u l-approprjazzjoni mill-atturi rilevanti kollha. 1.3. Is-Sena Ewropea 2010 u l-għanijiet tagħha Hekk kif l-ewwel deċennju ta' kooperazzjoni tal-UE fuq il-faqar u l-esklużjoni soċjali wasal biex jintemm, tfasslet is-SE2010 biex tkun il-katalista li tqajjem kuxjenza, tibni sħubijiet ġodda u toħloq momentum ġdid. Hija kellha erba' għanijiet ewlenin: Ir-rikonoxximent tad-drittijiet — ir-rikonoxximent tad-dritt tan-nies li qed jgħixu l-faqar u l-esklużjoni soċjali biex jgħixu b'dinjità u biex ikollhom rwol sħiħ fis-soċjetà. Responsabilità kondiviża u parteċipazzjoni— responsabilità pubblika ikbar fil-politiki u l-azzjonijiet dwar l-inklużjoni soċjali, b'enfasi fuq ir-responsabilitajiet kollettivi u individwali fit-trattament tal-faqar u l-esklużjoni soċjali. Koeżjoni – il-promozzjoni ta’ soċjetà iktar koeżiva billi titqajjem kuxjenza pubblika dwar kif kulħadd imur minn fuq f'soċjetà li teradika l-faqar, taħdem għat-tqassim ġust u ma timmarġinalizza lil ħadd. Impenn u azzjoni konkreta — it-tennija tal-impenn politiku qawwi tal-UE għall-ġlieda kontra l-faqar u l-esklużjoni soċjali, u l-promozzjoni ta' dan l-impenn u azzjoni fil-livelli kollha. 2. Is-Sena Ewropea 2010: implimentazzjoni u attivitajiet ewlenin 2.1. Il-ġestjoni u l-eżekuzzjoni finanzjarja Baġit ta' EUR 17,25 miljun mar għal attivitajiet f'29 pajjiż parteċipanti (UE 27 u l-Islanda u n-Norveġja) fil-livell Ewropew. Programmazzjoni u ġestjoni finanzjarja fl-Istati Membri Korpi Nazzjonali ta' Implimentazzjoni (KNI) ikkoordinaw is-SE2010 u ġestew il-finanzjament tal-UE fil-livell tal-pajjiżi, skont il-Programm Nazzjonali mfassal wara konsultazzjoni mal-partijiet interessati ewlenin. B'kollox, id-29 KNI (is-27 Stat Membru, in-Norveġja u l-Islanda) ingħataw is-somma ta' EUR 9,27 miljun mill-baġit tal-UE, wara l-proċedura ta' ġestjoni ċentralizzata indiretta. Kull pajjiż kellu joħroġ ammont li jkun tal-inqas ekwivalenti għall-ammont li rċieva mill-għotja tal-UE. Xi pajjiżi ħarġu iktar milli kien mitlub minnhom. Barra minn hekk, ġie żgurat finanzjament privat permezz ta' sejħiet għal proposti, b'rekwiżit ta' perċentwali varjabbli ta' kofinanzjament. Programmazzjoni u ġestjoni finanzjarja fil-livell tal-UE Baġit ta' EUR 8 miljun iddedikat għal inizjattivi fil-livell Ewropew, b'ħafna minnhom ikunu attivitajiet ewlenin fil-livell Ewropew. Il-parti l-kbira sew tagħhom kienu ffinanzjati fis-sħiħ, filwaqt li oħrajn (il-konferenzi tal-ftuħ u tal-għeluq) kienu 80% kkofinanzjati. Filwaqt li inizjattivi pan-Ewropej kienu kkoordinati fil-livell Ewropew, kien hemm oħrajn li kienu implimentati b'mod deċentralizzat fil-pajjiżi parteċipanti, b'kooperazzjoni mill-qrib bejn il-korrispondenti nazzjonali tal-kuntrattur tal-komunikazzjoni u l-KNI. Kumitat konsultattiv ta' rappreżentanti mill-pajjiżi parteċipanti ltaqgħu regolarment biex jagħtu parir u jassistu lill-Kummissjoni fl-ippjanar u fl-implimentazzjoni tal-attivitajiet tas-SE2010. Grupp Espert ta' Partijiet interessati tal-UE, magħmul minn xi 70 NGO u għaqda Ewropea (netwerks, jew awtoritajiet reġjonali/lokali, imsieħba soċjali, fundazzjonijiet, gruppi ta' riflessjoni, korpi Ewropej/internazzjonali) serva ta' kanal ta' informazzjoni u konsultazzjoni, u ltaqa' ħames darbiet bejn Marzu 2009 u Marzu 2011. SE2010 f’ċifri – 29 pajjiż parteċipanti (27 Stat Membru, in-Norveġja u l-Iżlanda). – Madwar 900 attività kkofinanzjata promossi jew minn KNI jew minn partijiet interessati; tal-inqas 1800 attività nazzjonali u lokali jużaw il-logo. – Madwar 40 avveniment tal-UE (organizzat mill-korpi tal-UE jew bi sħab ma' avvenimenti kbar). – 164 Ambaxxatur (160 fil-livell nazzjonali u 4 fil-livell Ewropew). – 49 miljun spettatur u semmiegħ milħuqa mir-rapporti mxandra. – 'Il fuq minn 400 000 viżitatur individwali fil-websajt. – 'Il fuq minn 10 000 artiklu stampat/onlajn. – 1200 kandidat għall-kompetizzjoni tal-Premju Ġurnalistiku u 60 rebbieħ. – 'Il fuq minn 60 vidjo prodotti fil-livell tal-UE. – 200 ritratt minn 18-il pajjiż Ewropew parteċipanti fil-Proġett Sieħeb fl-Arti. – Baġit totali ta' EUR 17,25 miljun (baġit tal-UE) + EUR 9 miljun (baġits nazzjonali), jiġifieri total ta' EUR 26,25 miljun 2.2. Implimentazzjoni fil-pajjiżi parteċipanti Attivitajiet fuq il-post Ħafna mill-attività fil-livell nazzjonali, reġjonali u lokali kienet promossa mill-partijiet interessati partikolarment mill-NGOs, li mexxew 664 proġett ikkofinanzjat, u mill-Korpi Nazzjonali ta' Implimentazzjoni li ppromwovew direttament 220 attività. Dawn jinkludu: – attivitajiet li jqajmu kuxjenza (dibattiti, materjali didattiċi, xogħol il-mezzi ta' komunikazzjoni, kompetizzjonijiet artisiċi, ktajjen ta' solidarjetà, universitajiet miftuħa, netwerking soċjali ...); – appoġġ dirett lil dawk ikkonċernati (informazzjoni dwar id-drittijiet, l-appoġġ tal-komunità, responsabilizzazzjoni permezz tal-arti, edukazzjoni informali ...); – żvilupp politiku (konferenzi, seminars, laqgħat parteċipatorji, introduzzjoni ta' skemi politiċi ġodda u pjanijiet ta' azzjoni ...); – attivitajiet relatati ma' għarfien espert (riċerka, studji, pubblikazzjonijiet ...). Riżultati relatati mal-mezzi ta' komunikazzjoni u fl-edukazzjoni kienu ta' iktar importanza mill-istudji u l-istħarriġiet, li jirrifletti r-rwol tas-Sena bħala kampanja ta' tqajjim ta' kuxjenza. Ġew prodotti madwar 10 000 artiklu stampat/onlajn. L-għadd u l-iskala tal-proġetti kkofinanzjati promossi mill-partijiet interessati varjaw b'mod sinifikanti, minn 1 fil-Finlandja u 2 fil-Litwanja għal 71 fi Franza u 92 fl-Irlanda. Fil-parti l-kbira tal-pajjiżi l-ammont medju ta' kofinanzjament kien inqas minn EUR 20 000, li ppermetta li jiġu appoġġati għaqdiet b'kapaċità ta' assorbiment limitata. Barra minn hekk, ingħata "appoġġ morali" lil iktar minn 1800 attività nazzjonali u lokali li użaw il-logo mingħajr ma rċevew finanzjament mis-SE2010. Rwol l-"Ambaxxaturi" nazzjonali B'kollox, 22 pajjiż ħatru 160 Ambaxxatur nazzjonali tas-SE2010 sabiex jilħqu pubbliku usa'. Dawn ġew minn sfondi differenti: atturi, kantanti, attivisti fl-NGOs, akkademiċi, sportivi, negozjanti, nies b'esperjenza diretta ta' faqar u esklużjoni soċjali, nies minn gruppi partikolarment f'riskju (nies b'diżabilità, Roma, ommijiet waħedhom, eċċ.). L-għadd ta' ambaxxaturi maħtura varjaw minn wieħed (fi Franza u fir-Rumanija) għal 26 fl-Awstrija. 2.3. Attivitajiet fil-livell tal-UE Filwaqt li ħafna attivitajiet ġew ikkoordinati u implimentati mill-Kummissjoni Ewropea, għadd sinifikanti minnhom twettqu mill-Presidenza Spanjola u dik Belġjana, il-partijiet interessati u l-istituzzjonijiet u l-korpi l-oħra tal-UE. Kampanja ta' Informazzjoni, Komunikazzjoni u Promozzjoni L-attività ewlenija fil-livell Ewropew kienet kampanja komuni kkoordinata mill-Kummissjoni Ewropea, fil-parti l-kbira tagħha fi 23 lingwa, u implimentata fil-pajjiżi parteċipanti b'kooperazzjoni mal-kuntrattur tal-komunikazzjoni u l-KNI: – l-iżvilupp ta' netwerk ta' relazzjonijiet mal-mezzi ta' komunikazzjoni u kkomunikar regolari mal-mezzi ta' komunikazzjoni (stampati/onlajn/awdjoviżivi) li jkopru avvenimenti ewlenin (eż. kolazzjonijiet mal-membri tal-istampa); – għodod onlajn — inkluża websajt tal-kampanja (www.2010againstpoverty.eu) fi 23 lingwa, użu tal-grupp fuq Facebook "Social Europe", paġna fuq Flickr għar-ritratti, u kontribuzzjonijiet fuq Youtube, EUtube u Wikipedia; – pubblikazzjonijiet — fuljett tal-Ewrobarometru, newsletter (6 ħarġiet), kompendju ta' prassi tajba ("Getting out of Poverty"), magażin għal wara l-2010 ("Springboard into the Future") u ħarsa ġenerali lejn l-istatistika ewlenija; – produzzjoni ta' materjal awdjoviżiv (klipp promozzjonali waħda fi 23 lingwa, 29 servizz qasir dwar il-pajjiżi u klipps tal-aħbarijiet dwar avvenimenti ewlenin); – sħubija ma' 26 avveniment Ewropew (mużika, festivals ċinematografiċi, avvenimenti tal-NGOs, eċċ); – materjal ta' promozzjoni (posters, bookmarks, pinen, t-shirts, lanyards); – erba' Ambaxxaturi tal-Kampanja fil-livell tal-UE (Dr Vaira Vīķe-Freiberga, Dr Lesley-Anne Knight, is-Sur Michał Piróg u s-Sra Tasha de Vasconcelos), li żiedu l-interess tal-mezzi ta' komunikazzjoni u saħħew il-profil tas-SE2010 permezz tal-involviment attiv tagħhom u l-endorsjar tal-messaġġi tas-SE2010. Avvenimenti tal-ftuħ u tal-għeluq tas-SE2010 Erba' mitt parteċipant attendew il-konferenza tal-ftuħ li saret f'Madrid fil-21 ta' Jannar taħt il-patroċinju tal-Presidenza Spanjola. Il-konferenza tal-għeluq fis-17 ta' Diċembru fi Brussell taħt il-patroċinju tal-Presidenza Belġjana rrevediet il-kisbiet ewlenin u enfasizzat ċerti proġetti nazzjonali. Id-Dikjarazzjoni Finali tas-Sena Ewropea (ara hawn taħt), adottata mill-Kunsill tal-Ministri, kienet endorsjata formalment f'din l-okkażjoni. L-impenn politiku wiesa' biex jinkisbu l-għanijiet tas-SE2010 kienet riflessa fil-parteċipazzjoni fiż-żewġ avveniment: għadd ta' partijiet interessati u min jieħu d-deċiżjonijiet ingħaqdu ma' rappreżentanti ta' livell għoli inklużi l-Presidenti tal-Kunsill Ewropew u tal-Kummissjoni, il-kap tal-gvern Spanjol u dak Belġjan u bosta ministri nazzjonali. Ġimagħtejn ta' fokus F'Ġunju u f'Ottubru ġew organizzati ġimagħtejn ta' fokus biex jagħtu l-momentum billi għadd ta' attivitajiet nazzjonali u tal-UE jiġu kkonċentrati f'perjodu qasir, b'enfasi qawwija fuq is-sħubija u l-parteċipazzjoni. Inizjattivi li jdumu sentejn — Sieħeb fl-Arti u l-Kompetizzjoni pan-Ewropea għall-Ġurnalisti Il-Proġett Sieħeb fl-Arti (IN)VISIBLE (April 2010 — Novembru 2010) ħeġġeġ lill-istudenti tal-arti madwar l-UE biex jivviżwalizzaw il-faqar permezz tal-fotografija. Ir-ritratti kollha ntwerew fil-websajt SE2010 u 70 minnhom intwerew f'esibizzjoni fi Brussell lejn l-aħħar tal-2010. Il-Premju Ġurnalistiku (April 2010 — Diċembru 2010) kellu l-mira li jappoġġa lill-ġurnalisti li xogħolhom ikkontribwixxa għal kuxjenza ikbar u fehim aħjar tal-faqar u l-esklużjoni soċjali. Intbagħtu kważi 1 200 artiklu jew rapport awdjoviżiv u ntgħażlu kemm ir-rebbieħa nazzjonali kif ukoll dawk Ewropej. L-istħarriġ u l-istudji tal-Ewrobarometru Stħarriġ tal-Ewrobarometru ppubblikat f'Ottubru 2009[3] ġabar l-opinjoni pubblika dwar il-politiki għall-prevenzjoni tal-faqar u l-esklużjoni soċjali u l-ġlieda kontrihom. Saru wkoll erba' mewġiet ta' stħarriġ "Flash" tal-Ewrobarometru dwar il-perċezzjonijiet pubbliċi tal-impatti soċjali tal-kriżi li mbagħad ġew ippubblikati. Attivitajiet fil-livell tal-UE organizzati mill-imsieħba Ħafna attivitajiet Ewropej ġew organizzati flimkien ma' dawk ikkoordinati minn DĠ EMPL fil-Kummissjoni. – Koalizzjoni speċjali ta' NGOs[4] ġabret flimkien iktar minn 40 għaqda u stabbiliet attivitajiet konġunti (katina umana madwar il-Parlament Ewropew, il-websajt tagħhom www.endpoverty.eu, skambju ta' informazzjoni). – Għadd kbir ta' partijiet interessati Ewropej żviluppaw attivitajiet għas-Sena, inklużi konferenzi, avvenimenti li jqajmu kuxjenza u xogħol ta' avokatura speċifiku. – Il-Parlament Ewropew ħareġ bosta rapporti relatati, ospita l-Laqgħa f'Ġunju tan-Nies Li Qed Jgħixu l-Faqar, u organizza Agora għaċ-ċittadini dwar il-kwisjoni f'Jannar 2011. – Il-Kumitat Ekonomiku u Soċjali Ewropew organizza konferenza ta' livell għoli dwar il-faqar u l-esklużjoni soċjali (Mejju 2010) u stabbilixxa grupp permanenti dwar is-SE2010 kif ukoll bosta inizjattivi speċifiċi (Università Popolari, awdizzjoni). – Il-Kumitat tar-Reġjuni organizza Forum f'Ġunju, u wieħed mill-gruppi politiċi tiegħu għamel kompetizzjoni ċinematografika ("Poverty in Europe: Can you picture a way out?"). – Ir-Rappreżentanti tal-Kummissjoni Ewropea fil-pajjiżi parteċipanti pprovdew input sinifikanti bl-organizzazzjoni ta' ħafna attivitajiet ta' komunikazzjoni (eż. kompetizzjoni tar-ritratti, azzjonijiet favur gruppi żvantaġġati, kunċerti fil-miftuħ, banek ta' informazzjoni) u bil-parteċipazzjoni f'diskussjonijiet, dibattiti u konferenzi dwar is-suġġetti. Ċentri ta' Informazzjoni ta' Europe Direct kienu wkoll involuti attivament f'ħafna pajjiżi. – Fil-Kummissjoni Ewropea stess, għadd ta' DĠs minbarra DĠ EMPL żviluppaw proġetti u inizjattivi speċifiċi (eż dwar is-saħħa, is-soċjetà tal-informazzjoni, ir-riċerka, iż-żgħażagħ, il-kultura, it-turiżmu eċċ.). – Qabel is-SE2010, il-Premju Ġurnalistiku tal-UE 2009 "Flimkien kontra d-diskriminazzjoni" tal-Kummissjoni Ewropea ddedika Premju Speċjali għall-artikli li jiffukaw fuq il-faqar u d-diskriminazzjoni. 3. X'kisbet is-Sena Ewropea? 3.1. Impenn politiku sod, minkejja kuntest ekonomiku diffiċli Is-Sena Ewropea saret f'kuntest soċjali kritiku, li jikkoinċidi mad-diskussjonijiet dwar il-futur tal-politiki ewlenin tal-UE. Filwaqt li bniet fuq it-tnedija tas-SE2010 madwar l-UE, hija għenet biex jinbena momentum u jiġi enfasizzat il-bżonn għal impenn politiku fl-ogħla livell. F'dan l-isfond, il-ġlieda kontra l-faqar u l-esklużjoni soċjali ngħarfet bħala waħda mill-prijoritajiet ewlenin tal-istrateġija Ewropa 2020 għal tkabbir intelliġenti, sostenibbli u inklussiv. Għall-ewwel darba, l-impenn huwa marbut ma' mira numerika, jiġifieri li toħroġ "tal-inqas 20 miljun ruħ mill-faqar u l-esklużjoni soċjali sal-2020." Id-dikjarazzjoni finali tas-Sena Ewropea[5] mmarkat impenn ulterjuri għall-ilħuq u l-intensifikazzjoni ta' dawn l-isforzi. L-Ewropa 2020 tagħraf il-bżonn għal impenn qawwi fil-livell nazzjonali. L-Istati Membri għalhekk ġew mistiedna jiddefinixxu mira nazzjonali speċifika għat-tnaqqis tal-faqar u l-esklużjoni soċjali fil-Programmi ta' Riforma Nazzjonali tagħhom. Is-SE2010 kkontribwiet ukoll għall-iżviluppi politiċi domestiċi lil hinn mill-Ewropa 2020, peress li għadd ta' pajjiżi ħadu din l-opportunità biex jiżviluppaw jew jimplimentaw inizjattivi politiċi ġodda, u biex isaħħu r-rabtiet ma' temi politiċi oħra (bħas-saħħa, il-ġustizzja, l-antidiskriminazzjoni u l-finanzi). Madankollu, filwaqt li dawn l-iżviluppi jirrappreżentaw pass 'il quddiem fit-tisħiħ tal-impenn tal-UE u tal-Istati Membri, wieħed għad irid jarahom fid-dawl tal-qagħda tal-iktar vulnerabbli, li f'ħafna każijiet marru lura fl-2010. 3.2. Żvilupp ta' sħubijiet u alleanzi ġodda Is-Sena Ewropea pprovdiet inċentiv sinifikanti biex jissaħħu s-sħubijiet u jiġu involuti atturi ġodda, mil-livell lokali għal dak Ewropew. Dawn l-alleanzi nbnew primarjament bejn il-partijiet interessati (b'mod partikolari l-NGOs u l-fundazzjonijiet) imma involvew ukoll lill-atturi istituzzjonali f'bosta livelli (l-awtoritajiet lokali, l-akkademiċi, l-għaqdiet kulturali, l-iskejjel, eċċ.). Barra minn hekk, is-SE2010 pprovdiet impetu biex jingħelbu l-fruntieri tradizzjonali billi jkunu involuti l-atturi li, għalkemm forsi kienu inqas impenjati b'mod dirett fl-indirizzar tal-faqar u l-esklużjoni soċjali, xorta jħallu impatt kritiku (eż. in-negozju, il-mezzi ta' komunikazzjoni, l-awtoritajiet pubbliċi lil hinn mid-dipartimenti tal-esklużjoni soċjali, eċċ.). F'xi pajjiżi l-involviment tal-"Ambaxxaturi" tas-SE2010 kellu rwol sinifikanti f'dan ir-rigward. Fil-livell Ewropew, il-kooperazzjoni ssaħħet b'għadd ta' korpi ewlenin u partijiet interessati ġodda, kif ukoll fost id-dipartimenti fi ħdan il-Kummissjoni Ewropea. Madankollu, minkejja xi eżempji pożittivi, l-opportunitajiet għat-tisħiħ tar-rabtiet mal-imsieħba soċjali u s-settur privat ma ġewx kompletament sfruttati. 3.3. Nissodisfaw il-bżonn għal komunikazzjoni aħjar L-ilħuq ta' pubbliku wiesa' u li jiġu ffurmati l-perċezzjonijiet tal-faqar kienu għanijiet partikolarment ibsin għas-SE2010. Id-dejta miġbura mill-kuntrattur tal-komunikazzjoni turi li l-informazzjoni dwar is-Sena laħqet madwar wieħed minn kull għaxar Ewropej permezz tal-mezzi tax-xandir, li għen biex titqajjem kuxjenza tal-bosta uċuħ tal-faqar fl-Ewropa u r-rwol tal-UE. Is-SE2010 ġġenerat ukoll interess kbir fil-mezzi tal-istampa, kemm dawk miktuba u kemm dawk elettroniċi, b'mod partikolari f'avvenimenti ewlenin u stadji ewlenin. Ġew żviluppati wkoll kanali tal-mezzi soċjali biex tintlaħaq udjenza usa'. L-impatt tal-inizjattiva dwar id-dekostruzzjoni tal-isterjotipi huwa iktar diffiċli biex jiġi kkalkulat. Madankollu, għadd ta' attivitajiet ewlenin, bħall-konferenza tal-UE ta' Ottubru 2009 "Poverty between Reality and Perception — the communication challenge" kif ukoll inizjattivi nazzjonali, reġjonali u lokali, taw il-kelma lil min qed jgħix il-faqar. Dawn taw bidu wkoll għal diskussjoni neċessarja dwar kif l-aħjar tirrapporta kwistjoni kumplessa billi jiġu kkombinati l-interessi ta' dawk li qed jgħixu l-faqar mar-restrizzjonijiet ta' xogħol ġurnalistiku dejjem iżjed diffiċli. Finalment, is-SE2010 qajmet kuxjenza tal-bżonn li l-istituzzjonijiet pubbliċi jikkomunikaw aħjar, b'mod differenti, dwar kwistjonijiet ta' inklużjoni soċjali, biex ikollhom iktar kuntatt mal-mezzi ta' komunikazzjoni u biex jilħqu kemm lil dawk f'riskju u kemm lill-pubbliku ġenerali. Ġew ittestjati u żviluppati approċċi ġodda b'dan il-ħsieb (eż. sħubija ma' avvenimenti ewlenin jew mezzi ta' komunikazzjoni). 3.4. Lejn iżjed parteċipazzjoni minn dawk li qed jgħixu l-faqar Il-parteċipazzjoni tan-nies li qed jgħixu l-faqar ġiet rikonoxxuta bħala għan importanti tas-SE2010, kemm biex tħeġġeġ ir-responsabilizzazzjoni tal-individwu u kemm bħala forma iktar diretta ta' parteċipazzjoni ċivika. Is-Sena Ewropea laħqet parti mill-aspettattivi tagħha billi tat il-kelma lill-irġiel u lin-nisa kkonċernati direttament, billi semmgħet leħinhom f'avvenimenti ewlenin (konferenzi tal-ftuħ u tal-għeluq, avvenimanti miftuħa għall-publiku ġenerali, universitajiet popolari) u xogħol tal-mezzi ta' komunikazzjoni (vidjo, konferenza dwar il-perċezzjonijiet tal-faqar) u saħħet il-preżenza tagħhom bħala parteċipanti f'dawn l-avvenimenti. Hija appoġġat ukoll l-iżvilupp ta' forom strutturati ta' parteċipazzjoni, permezz ta' varjetà ta' proġetti żviluppati fil-pajjiżi parteċipanti. Barra minn hekk, is-Sena kkontribwiet biex tiġi esplorata r-rabta bejn l-esklużjoni soċjali, il-faqar u d-diskriminazzjoni. L-inizjattivi li seħħew kellhom, sa ċertu punt, impatt pożittiv għall-gruppi kollha fir-riskju tad-diskriminazzjoni (eż. bħall-migranti, il-minoritajiet etniċi, in-nies b'diżabilità, in-nies iktar avvanzati fl-età). 3.5. Komplementazzjoni tal-inizjattivi eżistenti tal-UE Is-Sena kkomplementat inizjattivi u programmi eżistenti tal-UE fil-qasam tal-inklużjoni soċjali u t-tnaqqis tal-inugwaljanzi, bħall-programm PROGRESS[6] u l-MMK Soċjali. Hija pprovdiet opportunitajiet ta' finanzjament għall-proġetti li kienu ineliġibbli għall-programmi tal-UE l-oħra u għalhekk għenu biex tintlaħaq firxa usa' ta' atturi. Madankollu, l-opportunitajiet biex jiġu kkomplementati inizjattivi oħra ffinanzjati mill-UE ma ġewx sfruttati għal kollox u se jiġu żviluppati iktar fil-kuntest tal-Qafas Finanzjarju Multiannwali. 3.6. Żvilupp ta’ approċċi innovattivi Ġew ittestjati għadd ta' approċċi innovattivi matul is-Sena: bl-użu tal-mezzi soċjali għall-komunikazzjoni; kuntatti mal-ġurnalisti; approċċi parteċipatorji avvanzati għall-ippjanar tal-politika; politika soċjali bbażata fuq l-evidenza u intraprenditorjat soċjali. Xi inizjattivi ħolqu rabtiet ma' oqsma politiċi oħra, jiġifieri s-saħħa, il-ġustizzja u l-finanzi. L-impatt ta' dawn l-innovazzjonijiet jista' jkun sinifikanti u għandhom ikunu żviluppati iktar. Madankollu, sforzi attwali tal-konsolidazzjoni tal-baġit se jkunu ostaklu sinifikanti għal kull tisħiħ ta' dawn l-inizjattivi. 3.7 Integrazzjoni tal-ugwaljanza bejn is-sessi Iddaħħlu fis-seħħ dispożizzjonijiet biex titqies id-dimensjoni tas-sessi pereżempju fil-governanza tas-Sena u evidenza indiretta ssuġġeriet li kwistjonijiet speċifiċi għas-sessi bħal familji b'ġenitur waħdu u nies bla dar kienu indirizzati b'mod ibbilanċjat. Madankollu, id-dimensjoni tas-sessi ma kinitx perċepita b'mod qawwi mill-atturi ewlenin tal-2010 u ma ġietx ipprovduta b'mod sistematiku dejta diżaggregata għas-sessi. 4. It-triq 'il quddiem: il-bini ta' legat dewwiemi L-impatti tal-kriżi ekonomika jkomplu. Il-qgħad jippersisti f'livelli għolja u l-UE xorta għad għandha għadd inaċċettabbli ta' nies li qed jgħixu taħt il-linja tal-faqar jew fil-marġini tas-soċjetà. Li hemm fin-nofs hija l-koeżjoni nnifisha tas-soċjetajiet Ewropej[7]. Filwaqt li l-politiki essenzjali li jittrattaw il-faqar u l-esklużjoni soċjali jinsabu primarjament f'idejn l-Istati Membri, l-UE xorta waħda għandha rwol ewlieni u trid tlaħħaq mal-aspettattivi. Hija għandha kompetenzi ċari u strumenti ġodda biex jappoġġaw lill-Istati Membri u jagħmlu differenza fil-ħajjiet tal-iktar vulnerabbli. Dawn jinkludu Ewropa 2020 kif ukoll il-Pjattaforma Ewropea kontra l-Faqar u l-Esklużjoni Soċjali[8], li t-tnejn li huma poġġew l-inklużjoni soċjali fuq quddiem fl-aġenda tal-UE. 4.1. Ewropa 2020: mill-impenn sat-twettiq Il-kriżi wriet sa liema punt l-iżviluppi ekonomiċi u soċjali fl-Istati Membri tal-UE huma interkonnessi. Wara li ħadet din it-tagħlima l-UE implimentat metodu ġdid ta' ħidma, is-Semestru Ewropew, biex jiġi żgurat koordinament tal-UE dwar il-prijoritajiet politiċi ewlenin qabel ma jittieħdu deċiżjonijiet fil-livell nazzjonali. L-eżerċizzju tal-2011 iffoka bil-qawwi fuq il-finanzi pubbliċi sostenibbli u l-ħolqien tal-impjiegi u t-tkabbir. L-ittrattar tal-qgħad u l-konsegwenzi soċjali tal-kriżi huwa waħda mill-ħames prijoritajiet tal-Istħarriġ tat-Tkabbir Annwali 2012[9], fejn l-Istati Membri għandhom iħarsu lil min hu vulnerabbli billi jtejbu iktar l-effettività tas-sistemi ta' ħarsien soċjali, bl-implimentazzjoni ta' strateġiji ta' inklużjoni attiva u billi jiżguraw aċċess għas-servizzi li jappoġġaw l-integrazzjoni fis-suq tax-xogħol u fis-soċjetà. Għandhom jiżdiedu l-isforzi biex l-impenn storiku għat-tnaqqis tal-faqar u l-esklużjoni soċjali sal-2020 jirriżulta f'bidla tanġibbli. B'kollox, 26 Stat Membru issa pproponew miri nazzjonali tat-tnaqqis tal-faqar u enfasizzaw l-istrateġija speċifika tagħhom għat-twettiq tal-Programmi ta' Riforma Nazzjonali li bagħtu f'April 2011. S'issa madankollu, dawn naqsu milli jilħqu l-livell ta' ambizzjoni maqbul kollettivament f'Ġunju 2010. 4.2. Il-Pjattaforma Ewropea kontra l-Faqar u l-Esklużjoni Soċjali: qafas għall-azzjoni Bħala waħda mill-inizjattivi ewlenin fl-Ewropa 2020, il-Pjattaforma tenfasizza l-aġenda tal-Kummissjoni biex iżżid l-isforzi tagħha biex tiġġieled il-faqar u l-esklużjoni soċjali, billi tibni direttament fuq it-tagħlimiet meħuda mis-SE2010. Promozzjoni tal-approċċ ta' sħubija u twessigħ tal-parteċipazzjoni Wieħed mill-għanijiet ewlenin tal-Pjattaforma huwa li jwessa' u jsaħħaħ l-involviment tal-partijiet interessati. Għal dan l-għan, il-Grupp ta' Partijiet Interessati li twaqqaf għas-SE2010 nżamm u ġie estiż. Il-Kummissjoni ħadmet ukoll flimkien mal-Presidenzi tal-Kunsill biex tittrasforma l-Mejda ta' Diskussjoni Annwali kontra l-Faqar u l-Esklużjoni Soċjali f'Konvenzjoni Annwali usa' li se tqis il-progress li sar lejn il-mira prinċipali u r-reviżjoni tal-implimentazzjoni tal-attivitajiet tal-Pjattaforma. L-ewwel Konvenzjoni Annwali saret fis-17 u t-18 ta' Ottubru 2011. Maż-żmien, il-Konvenzjoni se tipprovdi opportunità biex tissaħħaħ u tiġi approfondita l-kooperazzjoni mal-istituzzjonijiet u l-korpi l-oħra tal-UE u jissaħħu r-rabtiet mal-oqsma politiċi l-oħra, kif ukoll mal-partijiet interessati maġġuri. Twettiq ta’ azzjoni mifruxa fl-ispettru politiku Il-Komunikazzjoni dwar il-Pjattaforma pproponiet sett ta' miżuri f'oqsma politiċi ewlenin, li jmorru lil hinn mill-esklużjoni soċjali stricto sensu. Dawn jinkludu s-servizzi finanzjarji (Rakkomandazzjoni mill-Kummissjoni dwar l-aċċess għal kont ta' ħlas bażiku[10]), l-enerġija, l-edukazzjoni (eż. Komunikazzjoni tal-Kummissjoni u Rakkomandazzjoni mill-Kunsill dwar politiki biex jitnaqqsu l-istudenti li jħallu l-iskola kmieni[11]), is-saħħa (tnedija tas-Sħubija Ewropea għall-Innovazzjoni (SEI) dwar it-tixjiħ attiv u b'saħħtu fl-2011, implimentazzjoni tal-Komunikazzjoni dwar is-"Solidarjetà fis-Saħħa: it-tnaqqis tal-inugwaljanzi fis-settur tas-saħħa fl-UE"[12]), migrazzjoni u integrazzjoni. Se jkun hemm bżonn, b'mod partikolari, li jissaħħu l-isforzi biex tiġi ffaċilitata l-integrazzjoni tar-Roma fis-soċjetajiet tal-UE u biex tingħata għajnuna għall-integrazzjoni tal-minoranzi fil-pajjiżi ġirien, kif stabbilit fil-qafas tal-UE għall-Istrateġiji Nazzjonali għall-Integrazzjoni tar-Roma sal-2020[13]. Il-protezzjoni u l-integrazzjoni tal-minoranzi, inklużi r-Roma, hija partikolarment rilevanti bħala parti indispensabbli tal-proċess tal-liberalizzazzjoni tal-viża mal-pajjiżi tas-Sħubija tal-Lvant u tal-monitoraġġ ta' wara l-liberalizzazzjoni tal-viża fir-rigward tal-pajjiżi tal-Balkani tal-Punent li ma jeħtiġux viża. L-użu tal-fondi komunitarji u l-FSE b'mod aktar effiċjenti B'konformità mar-Reviżjoni tal-Baġit, il-Komunikazzjoni dwar il-Pjattaforma enfasizzat li l-Fond Soċjali Ewropew għandu jintuża biex isostni l-isforzi tal-Istati Membri biex jilħqu l-għanijiet tal-Ewropa 2020, inkluża l-mira għat-tnaqqis tal-faqar. B'hekk, il-pakkett leġiżlattiv għall-Politika ta' Koeżjoni 2014-20 adottata mill-Kummissjoni nhar il-5 ta' Ottubru għandu fokus b'mod sinifikanti iktar qawwi fuq l-inklużjoni soċjali. Il-ġlieda kontra l-faqar u l-esklużjoni soċjali hija rikonoxxuta bħala waħda mill-erba' għanijiet tematiċi tal-Fond Soċjali Ewropew. Skont il-proposta tal-Kummissjoni[14], sehem minimu ta' 20% tal-FSE jmur lejn miżuri ta' inklużjoni soċjali, inklużi l-prijoritajiet li ġejjin: l-inklużjoni, l-integrazzjoni tal-gruppi żvantaġġati, l-aċċess għas-servizzi, l-ekonomija soċjali u strateġiji ta' żvilupp immexxija mill-komunità. Il-parteċipazzjoni tal-imsieħba soċjali u s-soċjetà ċivili se tkompli tkun imħeġġa, bħalma se tkun is-semplifikazzjoni tas-sistema ta' twettiq. L-iżvilupp ta' approċċ ibbażat fuq l-evidenza għall-innovazzjonijiet u r-riformi soċjali Id-domanda dejjem tiżdied għal intervent soċjali wasslet għal żieda dejjem tikber fl-għarfien tal-bżonn li jiġu esplorati approċċi ġodda biex jiġu sodisfatti l-isfidi soċjali ta' bħalissa u dawk emerġenti, titjieb il-kosteffettività tal-politiki soċjali u jsir użu aħjar mill-valutazzjoni għat-tfassil politiku. Il-Pjattaforma għalhekk ħabbret inizjattiva maġġuri dwar l-innovazzjoni soċjali li tinvolvi: il-promozzjoni tal-innovazzjoni soċjali bbażata fuq l-evidenza permezz ta' attivitajiet li jqajmu kuxjenza; appoġġ politiku u finanzjarju għall-proġetti; bini ta' kapaċità għall-atturi ewlenin u żvilupp ulterjuri tal-approċċi metodoloġiċi. It-titjib tal-koordinazzjoni politika bejn l-Istati Membri B'konformità mal-opinjoni tal-Kumitat tal-Ħarsien Soċjali dwar "ir-riinvigorazzjoni tal-MMK soċjali fil-kuntest tal-Istrateġija Ewropa 2020" endorsjata mill-Kunsill fis-17 ta' Ġunju 2011, hemm bżonn ta' titjib fil-viżibilità u l-impatt tal-MMK Soċjali. Id-dimensjoni soċjali tal-Istrateġija Ewropa 2020 tipprovdi opportunità għar-riinvigorazzjoni tal-MMK Soċjali. L-isforzi se jiffukaw fuq it-tisħiħ tat-tagħlim reċiproku u l-kapaċità analitika, it-tisħiħ tal-involviment tal-partijiet interessati u l-iżvilupp ta' sinerġiji mal-Pjattaforma Ewropea Kontra l-Faqar u l-Esklużjoni Soċjali. 5. Konklużjonijiet Is-SE2010 rnexxielha tinjetta momentum ġdid fil-ġlieda kontra l-faqar u l-esklużjoni soċjali fl-Ewropa. Fi żmien partikolarment diffiċli għall-ekonomija u s-soċjetà, hija fetħet għajnejn ħafna nies għar-realtà tal-faqar u l-esklużjoni soċjali fl-Ewropa, filwaqt li tat bidu għall-bżonn li jinstabu programmi innovattivi u iktar effiċjenti. Hija ġibdet l-attenzjoni lejn il-kontributi attwali u potenzjali tal-partijiet interessati u dawk li jfasslu l-politika, enfasizzat il-funzjoni multiplikattiva sinifikanti tal-mezzi ta' komunikazzjoni, qawwiet l-importanza għas-smigħ tal-ilħna tal-irġiel u n-nisa li qed jgħixu l-faqar. Hija enfasizzat ukoll il-bżonn għal impenn politiku tal-ogħla livell u biex jintlaqtu nies li ma jkunux tradizzjonalment involuti fil-politiki tal-inklużjoni soċjali. Is-Snin Ewropej sussegwenti (il-Volontarjat fl-2011, it-Tixjiħ Attiv u s-Solidarjetà bejn il-Ġenerazzjonijiet fl-2012, u s-Sena Ewropea taċ-Ċittadini fl-2013) għandhom rabtiet mill-qrib mat-temi indirizzati fl-2010 u t-tagħlimiet meħuda mis-SE2010 jistgħu jiġu applikati fit-tħejjija u l-implimentazzjoni tagħhom. Il-fokus issa jrid jimxi għal fuq iż-żamma tal-momentum li nbeda bis-Sena. Għal dan l-għan, il-Kummissjoni Ewropea se taħdem flimkien mal-Kunsill, mal-Parlament Ewropew u mal-partijiet interessati ewlenin kollha biex tivvalorizza l-istrumenti pprovduti mill-istrateġija Ewropa 2020 u l-Pjattaforma Ewropea kontra l-Faqar u l-Esklużjoni Soċjali. ANNESS Eżempji ta' inizjattivi mill-pajjiżi parteċipanti, il-Korpi ta' Implimentazzjoni Nazzjonali jew ir-Rappreżentanti tal-Kummissjoni Ewropea – Proġett Belġjan li jgħin lin-nies esklużi soċjalment biex jidħlu fis-suq tax-xogħol permezz ta' pariri skont il-ħtiġijiet tal-persuna u n-netwerking. – Ġita bix-xarabank madwar il-Portugall b'artisti żgħażagħ biex titqajjem kuxjenza pubblika dwar il-faqar u l-esklużjoni soċjali. – Proġett fil-Pajjiżi l-Baxxi biex jiġbor flimkien is-sħubijiet f'60 komunità differenti u jiżviluppa strateġiji integrati għall-ittrattar tal-esklużjoni soċjali f'dawn l-oqsma. – Sħubija Irlandiża biex jixxandru l-istejjer tan-nies li qed jgħixu l-faqar fuq l-ikbar stazzjon tar-radju tal-pajjiż. – Programm Awstrijaku biex iħarreġ lill-konsulenti finanzjarji biex jagħtu konsulenzi lil nies li qed jiffaċċjaw id-djun u problemi finanzjarji oħrajn. – Proġett Ġermaniż biex jgħin lin-nies żvantaġġati minn sfond ta' migranti biex jintegraw fis-soċjetà billi joffrulhom opportunitajiet ta' volontarjat fil-komunità lokali. – Sensiela ta' seminars reġjonali fi Franza biex jenfasizzaw ir-responsabilitajiet tal-awtoritajiet reġjonali fl-ittrattar tal-faqar, filwaqt li jqisu d-diversità tal-bliet u r-reġjuni. – Programm fid-Danimarka maħsub biex jgħin lin-nies b'diżabilitajiet mentali jsibu x-xogħol billi jħarreġ lill-persunal fiċ-ċentri tal-impjiegi biex jittrattaw il-bżonnijiet speċifiċi tagħhom. – Kampanja fil-Lussemburgu għall-promozzjoni ta' servizz tal-proprjetà immobbli li jgħin lin-nies ikollhom aċċess għal proprjetà li jaffordjaw fis-settur privat filwaqt li jkun iggarantit il-ħlas tal-kera lis-sid. – Supermarkit Taljan li jipprovdi oġġetti tal-ikel bażiċi b'xejn lil dawk l-iktar fil-bżonn. – Ġew organizzati kompetizzjoni ta' esejs iddedikati lis-SE2010 u Jum fir-Rebbiegħa mir-Rappreżentanza tal-Kummissjoni Ewropea fil-Bulgarija. L-aqwa esejs ġew ippubblikati f'fuljett. – Laqgħat ta' diskussjoni għal tfal tal-iskola (ta' minn 14 sa 19-il sena) dwar is-suġġett ta' "Il-ġlieda kontra l-faqar u l-esklużjoni soċjali", organizzata mill-Uffiċċju tal-Kummissjoni Ewropea f'Wales. B'kollox attendew 'il fuq minn 480 student. – Informazzjoni lis-sħab lokali tal-programmi soċjali tal-UE li għandhom fil-mira t-titjib tal-inklużjoni soċjali tar-Roma u gruppi oħra li jinsabu f'riskju, organizzata miċ-Ċentru ta' Informazzjoni ta' Europe Direct f'Komotini, il-Greċja. Rakkomandazzjonijiet għas-Snin Ewropej futuri Il-Kummissjoni Ewropea tapprova r-rakkomandazzjonijiet li ġejjin, li ħarġu l-iktar mill-valutazzjoni esterna, għall-ġestjoni, l-ippjanar u l-implimentazzjoni tas-Snin Ewropej futuri. Ippjanar bil-quddiem u segwitu – L-iżvilupp ta' arranġamenti għal ippjanar tal-programm dettaljat, ħalli attività fil-livell tal-UE tkun skedata tal-inqas sena bil-quddiem; isiru arranġamenti għal ippjanar simili bil-quddiem f'pajjiżi parteċipanti. – Ikun żgurat li l-impenji jiġu segwiti, jew billi jinżamm tim iżgħar li jsegwi s-Sena jew billi jingħata mandat formali lil Unità partikolari tal-Kummissjoni Ewropea biex tagħmel dan. – Fil-livell nazzjonali, it-tisħiħ tar-rabtiet bejn is-Snin li jkollhom konnessjoni tematika, billi jitgħaqqdu l-avveniment tal-għeluq ta' Sena u l-avveniment tal-ftuħ tas-Sena ta' wara. – L-identifikazzjoni ta' avvenimenti sieħba possibbli fi żmien bikri u t-twaqqif ta' sħubijiet tal-inqas sitt xhur qabel il-bidu tas-Sena. – It-tisħiħ tal-ippjanar u l-koordinament bejn is-servizzi ta' komunikazzjoni kollha tal-Kummissjoni Ewropea qabel il-bidu tas-SE. Il-proċeduri amministrattivi – Jiġu riveduti l-arranġamenti għall-ġesjoni amministrattiva, kuntrattwali u finanzjarja tal-finanzjament nazzjonali, sabiex jitnaqqsu l-piżijiet amministrattivi u ta' ġestjoni fi ħdan il-korpi amministrattivi kemm fil-livell tal-UE u kemm f'dak nazzjonali. – Jitħejja manwal għall-promoturi tal-proġett dwar il-proċeduri tal-ġestjoni tal-għotja biex ikun adattat u użat mill-KNI. L-għodod ta' komunikazzjoni – Iktar żvilupp tal-kanali ta' komunikazzjoni innovattivi għas-Snin Ewropej, speċjalment l-għodod ta' netwerking soċjali. – Tiġi kkunsidrata l-idea li jitwarrab il-prinċipju ta' Ambaxxaturi fil-livell tal-UE. Jekk jitqies li hemm bżonnhom, għandu jkun hemm għadd biżżejjed ta' individwi (10-15) minn firxa ta' nies minn sfondi differenti biex jiġi żgurat l-impatt. – Jiġu ċċarati mill-bidu nett, ir-rwoli rispettivi tal-kuntrattur tal-komunikazzjoni u tal-KNI fl-implimentazzjoni tal-kampanja ta' komunikazzjoni fil-livell nazzjonali. – Kuntatti regolari mal-istampa u l-ġurnalisti huma kruċjali. – Jinżamm marġni ta' flessibilità fl-implimentazzjoni tal-kampanja ta' komunikazzjoni fil-livell nazzjonali, ħalli tkun tista' tiġi adattata għall-bżonnijiet u s-sitwazzjonijiet lokali. – Jintużaw ambaxxaturi nazzjonali li juru impenn u li jkunu ġenwinament disponibbli u uffiċjali ta' livell għoli biex jattiraw l-attenzjoni tal-mezzi ta' komunikazzjoni fil-pajjiżi; jiġu żviluppati sħubijiet strateġiċi mal-atturi ewlenin tal-mezzi ta' komunikazzjoni. – Issir definizzjoni aħjar tar-rwoli tar-Rappreżentanti tal-Kummissjoni Ewropea u tas-servizzi tal-mezzi ta' komunikazzjoni li huma bbażati fl-Istati Membri (operati mill-gvernijiet nazzjonali jew minn organizzazzjonijiet oħra), bħaċ-Ċentri ta' Informazzjoni Europe Direct, ħalli l-input tagħhom għall-attivitajiet ta' komunikazzjoni tkun tista' tissaħħaħ iktar. L-involviment tal-partijiet interessati – Jiġi żgurat li l-arranġamenti ta' governanza għall-involviment mill-partijiet interessati jkunu xierqa għall-ġestjoni effettiva tal-istennijiet. tinżamm id-distinzjoni bejn l-amministrattiv u l-politiku. – Il-partijiet interessati jitħallew jieħdu sehem ikbar fl-attività fil-livell tal-UE billi jikkontribwixxu għat-tfassil ta' kampanja ta' komunikazzjoni; il-fiduċja reċiproka u l-affidabilità huma fatturi ewlenin hawnhekk. – Sa mill-bidu nett, il-partijiet interessati nazzjonali jiġu involuti fit-tfassil tal-programmi nazzjonali għall-iżgurar tal-appoġġ sħiħ mingħandhom. Jingħataw l-opportunità li jaqsmu fehmiethom matul il-kampanja. – Attenzjoni għad-duplikazzjoni tal-isforzi jekk il-partijiet interessati jkunu jippreferu jiżviluppaw il-websajts, il-logos u l-islogans tagħhom stess. [1] Id-Deċiżjoni Nru 1098/2008/KE tal-Parlament Ewropew u tal-Kunsill tat-22 ta’ Ottubru 2008. [2] Il-Kummissjoni Ewropea talbet lil kuntrattur estern biex iwettaq il-valutazzjoni ex-post (mis-16 ta' Diċembru 2009 sas-16 ta' April 2011). Ir-rapport ġie ffinalizzat f'Ġunju 2011. [3] Ewrobarometru Speċjali Nru 321 http://ec.europa.eu/public_opinion/archives/ebs/ebs_321_en.pdf. [4] http://endpoverty.eu. [5] Dikjarazzjoni tal-Kunsill dwar Is-Sena Ewropea għall-Ġlieda Kontra l-Faqar u l-Esklużjoni Soċjali: Naħdmu flimkien biex niġġieldu l-faqar fl-2010 u minn hemm 'il quddiem. It-3053 laqgħa tal-Kunsill dwar l-Impjiegi, il-Politika Soċjali, is-Saħħa u l-Affarijiet tal-Konsumatur, Brussell, is-6 ta' Diċembru 2010, ĠU C333/8 10.12.2010. [6] Kif intwera minn sejħa għall-proposti għall-proġett 2010 dwar it-tnaqqis fl-inugwaljanzi tas-saħħa [7] Il-Kumitat dwar il-Ħarsien Soċjali, Rapport dwar id-Dimensjoni Soċjali tal-Istrateġija Ewropa 2020, 2011. [8] Il-Pjattaforma Ewropea kontra l-Faqar u l-Esklużjoni Soċjali: Qafas Ewropew għall-koeżjoni soċjali u territorjali, COM/2010/0758 finali. [9] COM (2011) 815 finali, Stħarriġ Annwali dwar it-Tkabbir 2012 [10] C(2011) 4977/4 [11] COM(2011)18, ĠU C 191(2011) [12] COM(2009) 567 finali [13] Qafas tal-UE għall-Istrateġiji Nazzjonali għall-Integrazzjoni tar-Roma (COM) 2011 173 finali [14] COM(2011) 607 finali, Proposta għal REGOLAMENT TAL-PARLAMENT EWROPEW U TAL-KUNSILL dwar il-Fond Soċjali Ewropew u li jħassar ir-Regolament (KE) Nru 1081/2006